**בבית המשפט המחוזי בירושלים ת"פ 21629-10-15**

בפני כב' השופט משה יועד הכהן

**מדינת ישראל**

באמצעות פרקליטות מחוז ירושלים - פלילי

**המאשימה**

**- נ ג ד -**

**יונה יחיאל (בן אלימלך) מצגר**

ת"ז

יליד 1953

ת"א

**הנאשם**

**כתב אישום מתוקן במסגרת הסדר טיעון**

הנאשם נאשם בזאת כדלקמן:

המבוא והחלק הכללי הינם חלק בלתי נפרד מכתב אישום זה.

**מבוא**

**הנאשם:**

1. הנאשם שימש כעובד ציבור בין השנים 2003 עד 2013, בתפקיד הרב הראשי לישראל (להלן: "התקופה הרלבנטית"). במסגרת חלוקת התפקידים בינו לבין הרב שלמה עמאר אשר שימש כראשון לציון, היה הנאשם יושב ראש מועצת הרבנות הראשית והרב עמאר כיהן כנשיא בית הדין הגדול. קודם למינויו של הנאשם למשרת הרב הראשי לישראל, שימש הנאשם כרבה של צפון תל אביב.
2. ח.א., יליד שנת 1977 ... שימש כנהגו האישי של הנאשם החל משנת 1993 ועד לפתיחת החקירה שהובילה לכתב אישום זה. במהלך השנים נרקמה בין הנאשם לח.א. מערכת יחסים קרובה ביותר, במסגרתה היה ח.א. המוציא והמביא בלשכתו של הנאשם וכן היה מעורב גם בניהול משק ביתו הפרטי של הנאשם.

**תיאור כללי של האישומים המיוחסים לנאשם:**

1. במהלך שנות כהונתו של הנאשם כרב הראשי לישראל, ביצע הנאשם עבירות שוחד רבות ועבירות נוספות, תוך שהוא פועל במסגרת תפקידו ומנצל את מעמדו הרם.
2. במהלך ביצוע העבירות וכתוצאה מהן קיבלו הנאשם וח.א. סכומי שוחד בסך של כ - 5,000,000 ₪. במרבית המקרים שימש ח.א. כשליחו של הנאשם לקבלת כספי העבירות. בשל מערכת היחסים הקרובה בין ח.א. לנאשם ובשל חלקו של ח.א. בביצוע העבירות, חילק הנאשם עם ח.א. את כספי העבירות, חלוקה אשר במסגרתה קיבל ח.א. עשרות אחוזים בהיקפים משתנים מכספי העבירות.

בחלק הכללי שלהלן נתאר בתמצית את הפרשות המרכזיות בהן מואשם הנאשם.

**חלק כללי**

**פרשת הגיורים:**

1. במהלך השנים 2006 - 2007 הכירו הנאשם וח.א. את הרב גבריאל כהן (להלן: "כהן"), ששימש כרב וכאב בית דין בלוס אנג'לס. במהלך פגישה בתל אביב קשרו הנאשם, כהן וח.א. קשר, לפיו הנאשם ינצל את מעמדו כרב הראשי לישראל, במקרים בהם יפנו אליו תושבי חוץ בשל תפקידו וישאלו לעצתו בנושאים הקשורים להליכי גיור ולהליכי ברור יהדות (להלן: "תושבי חוץ"). השלושה סיכמו, במסגרת הקשר, כי במקרים המתאימים יפנה הנאשם פונים אלה אל כהן, כדי שיטפל בעניינם, בתמורה לתשלום שיתקבל מאותם תושבי חוץ (להלן: "הקשר").

במסגרת הקשר סוכם עוד, כי בעד פעולותיו של הנאשם, כהן ייתן לנאשם, סכום כסף בשיעור משמעותי מן הסכום שיתקבל אצלו מאותם תושבי חוץ.

**אשכול העמותות:**

1. בתקופה הרלבנטית לכתב האישום קשרו הנאשם, ח.א. ובעלי תפקידים בעמותות שונות קשר, לפיו יפעלו הנאשם וח.א., תוך ניצול מעמדו ותפקידו של הנאשם כרב הראשי לישראל, לגיוס תורמים לעמותות. בתמורה לפעולותיהם של הנאשם וח.א. כשליחו, נתנו בעלי התפקידים בעמותות לנאשם אחוזים משמעותיים מן התרומות שהתקבלו בעמותות (להלן: "הקשר").

**קבלת טובות הנאה:**

1. במהלך התקופה הרלבנטית, קיבל הנאשם לכיסו הפרטי טובות הנאה בסכומי כסף משמעותיים מאנשים פרטיים (להלן: "טובות הנאה") בעד פעולות הקשורות בתפקידו כרב הראשי לישראל. טובות הנאה אלה קיבל הנאשם הן במסגרת אירועים פרטיים שלו, והן כתמורה לכך שהשתתף באירועים של אותם נותני טובות ההנאה. טובות ההנאה האמורות ניתנו לנאשם במספר רב של הזדמנויות, באמצעות ח.א..

**המוסד התורני:**

1. במהלך התקופה הרלבנטית גייסו הנאשם וח.א. תרומות למוסד תורני. יוסקה מימסתתלוב (להלן: מימסתתלוב) שבינו ובין הנאשם היכרות רבת שנים תרם למוסד התורני. ביום 2.10.12 התרים ח.א. כשליחו של הנאשם את ממיסתתלוב בסכום מסוים מבלי לעדכנו כי הנאשם וח.א. נוטלים מתוכו לעצמם, סכום של 25,000 $.

**עבירות מס:**

1. במהלך התקופה הרלבנטית לכתב האישום, הפיק הנאשם רווחים כתוצאה מן העבירות שעבר. את אותם רווחים השמיט הנאשם מן הדו"חות השנתיים שמסר למס הכנסה במהלך שנות כהונתו כרב הראשי לישראל, בכוונה להתחמק מתשלום מס. בנוסף השתמש הנאשם במרמה, עורמה ובתחבולה כדי להתחמק מתשלום מס.

**שיבוש מהלכי משפט:**

1. בשתי הזדמנויות שונות, בתאריך 30.9.13 ובתאריך 8.10.13, ביקר ח.א. את הנאשם. במהלך הביקורים פנה הנאשם לח.א. והפציר בו לדבוק בגרסה לפיה הנאשם לא ביצע כל עבירה, בכוונה להכשיל את ההליך השיפוטי שנוהל נגדו.

**אישום מס' 1**

**העובדות:**

1. במהלך השנים 2006 - 2007 הכירו הנאשם וח.א. את כהן, המשמש כרב וכאב בית דין בלוס אנג'לס. לבקשתו של כהן נפגשו השלושה בתל אביב. במהלך הפגישה קשרו הנאשם, ח.א. וכהן קשר לפיו כהן יעביר לנאשם ולח.א. תשלום בתמורה לכך, שאלו יפנו אליו תושבי חוץ המעוניינים בהליכי גיור ובהליכי ברור יהדות.
2. במסגרת הקשר סיכמו השלושה, כי הנאשם וח.א. ינצלו את תפקידו של הנאשם כרב הראשי לישראל ויפעלו להפניית תושבי חוץ המבקשים לעבור הליכי גיור או ברור יהדות, דווקא אל כהן, כדי שהוא זה שיטפל בהם.
3. כהן מצדו התחייב לכך שייתן שירות לאותם פונים, וכן התחייב להעביר לנאשם ולח.א. סכומים משמעותיים מן הכספים שיקבל עבור הטיפול בהליכי הגיור/ברור היהדות (להלן באישום זה: "הקשר" וכן "הכספים" בהתאמה). הנאשם הורה לח.א. כי יסכם מול כהן את דרך העברת הכספים לנאשם.

בשלושה מקרים שיפורטו להלן, פעלו הנאשם, ח.א. וכהן במסגרת הקשר:

גיורה של מרינה:

1. מרינה זרבה (להלן: "מרינה"), הינה אזרחית רוסיה, שהתגיירה בבית דין בגרמניה. בשנת 2006 פנתה מרינה למשרד הפנים בישראל כדי לקבל אזרחות ישראלית. בקשתה של מרינה סורבה בשל העובדה שגיורה בגרמניה איננו מוכר.
2. סלבה ברשט, בן זוגה של מרינה, הינו איש עסקים רוסי, שמכר את עסקיו ועלה לארץ בשנת 2006 ומתגורר בישראל (להלן: "ברשט").
3. במהלך שנת 2007 פנה ברשט אל הנאשם בשל היותו הרב הראשי לישראל, וביקש כי ימליץ לו על רב שיגייר את מרינה, גיור שיוכר מאוחר יותר על ידי הרשויות בישראל.
4. במסגרת הקשר, הפנה הנאשם את ברשט לכהן כדי שהאחרון יערוך את גיורה של מרינה, ובמקביל ביקש הנאשם מח.א. לעדכן את כהן בדבר פנייתו של ברשט אליו והעובדה שהפנה את ברשט לכהן.
5. ברשט ומרינה נפגשו עם כהן בישראל ולאחר מכן בארה"ב ובשוויץ, וביום 18.11.07 ערך כהן, עם שני דיינים נוספים את גיורה של מרינה בארה"ב.
6. לאחר גיורה של מרינה קיבל כהן מברשט סכום כולל של 120,000$ בתאריכים שאינם ידועים למאשימה. כהן העביר לנאשם מחצית מן הסכום האמור, 60,000$, באמצעות נש"מ. ח.א. משך את הסכום מנש"מ והעבירו לנאשם, והנאשם הפריש מתוכו לח.א. סכום של כ – 20,000$. כל זאת עשה ח.א. בידיעתו של הנאשם, ולפי הנחייתו.

גיורם של ילדי משפחת סלוצקר:

1. ולדימיר סלוצקר (להלן: "סלוצקר") שימש כנשיא הקונגרס היהודי ברוסיה, ועלה לארץ עם ילדיו לאחר גירושיו מאשתו. במסגרת הגירושין ניטש מאבק משפטי בין סלוצקר לאשתו לגבי זכות החזקת ילדיהם המשותפים.
2. במהלך שנת 2011 נפגשו סלוצקר והנאשם. במהלך הפגישה שיתף סלוצקר את הנאשם בסיפור המאבק המשפטי שניטש בינו ובין גרושתו והתייעץ עמו בדבר אפשרות גיורם של ילדיו.
3. במסגרת הקשר ועל פי הנחייתו של הנאשם, פנה ח.א. לכהן וביקשו לטפל בענייני הגיור של ילדי סלוצקר.
4. בעקבות האמור לעיל יצר סלוצקר קשר עם כהן, וביום 14.2.12 ערך כהן, עם שני דיינים נוספים את גיורם של בנו ובתו של סלוצקר בארה"ב.
5. לאחר גיורם של ילדי סלוצקר קיבל כהן מסלוצקר סכום כולל של 360,000$ בתאריכים שאינם ידועים למאשימה. כהן העביר לנאשם מחצית מן הסכום האמור, 180,000$, באמצעות נש"מ. ח.א. משך את הסכום מנש"מ והעבירו לנאשם והנאשם הפריש מתוכו לח.א. סכום של כ – 60,000$. כל זאת עשה ח.א. בידיעתו של הנאשם ולפי הנחייתו.

גיורה של בת משפחת משקביץ:

1. אלכסנדר משקביץ (להלן: "משקביץ"), תושב ישראל, הינו פרופסור לפילוסופיה ואיש עסקים. במהלך שנת 2010 פנה משקביץ למקורבו יוני בן דור (להלן: "בן דור") וביקשו לפנות לנאשם ולברר כיצד יוכל לערוך ברור יהדות עבור אשתו, זאת בשל העובדה שביקש להינשא לה בשנית, הפעם כדת משה וישראל.
2. בן דור פנה לח.א. ביודעו שהנו איש אמונו של הנאשם, ובקשו שיפנה לנאשם בשל היותו הרב הראשי לישראל, כדי שיסייע בהליך ברור היהדות בעניינה של אשת משקביץ.
3. במסגרת הקשר הפנה ח.א. את משקביץ לכהן ובמקביל פנה לכהן ובקשו לערוך ברור יהדות בעניינה של אשת משקביץ, תוך שהוא מעדכן את הנאשם במהלכיו אלה.
4. בעקבות האמור לעיל פעל כהן וערך ברור יהדות בעניינה של אשת משקביץ.
5. במועד שאינו ידוע למאשימה, לאחר שערך את הליך ברור היהדות בעניינה של אשת משקביץ וקבע את יהדותה, העביר משקביץ לכהן סך של 300,000$. כהן העביר 150,000$, באמצעות נש"מ. ח.א. משך את הסכום מהנש"מ והעבירו לנאשם, והנאשם הפריש מתוכו לח.א. סכום של כ – 50,000$. כל זאת עשה ח.א. בידיעתו של הנאשם ולפי הנחייתו.
6. במעשיו אלו המפורטים באישום מס' 1, לקח הנאשם שוחד מכהן בעד פעולות הקשורות בתפקידו.

**הוראת החיקוק בגינה מואשם הנאשם:**

לקיחת שוחד – עבירה לפי סעיף 290 לחוק העונשין התשל"ז- 1977 (להלן: "החוק"). (שלוש עבירות)

**אישום מס' 2**

**העובדות:**

1. בתקופה הרלבנטית לכתב האישום קשרו הנאשם, ח.א. ובעלי תפקידים בעמותות ובארגונים שונים (להלן: "העמותות") קשר, לפיו יפעלו הנאשם וח.א. לגיוס תורמים לעמותות, תוך ניצול מעמדו ותפקידו של הנאשם כרב הראשי לישראל. בתמורה לפעולותיהם של הנאשם וח.א. כשליחו, הוסכם במסגרת הקשר, כי בעלי התפקידים בעמותות יתנו לנאשם אחוזים משמעותיים מן התרומות שיתקבלו בעמותות (להלן באישום זה: "הקשר").
2. במסגרת הקשר, סיכמו הנאשם וח.א. בנפרד עם כל בעלי התפקידים בעמותות את שיעור התמורה הכספית שיינתן להם עבור גיוס התרומות.
3. הנאשם וח.א. פעלו כאמור, והתורמים העלו את תרומתם לעמותות בין היתר בשל המלצתו של הנאשם כרב הראשי לישראל.
4. בכל המקרים בהם קיבל הנאשם את חלקו מכספי התרומות כאמור, חילק הנאשם את הכספים שקיבל עם ח.א., כמוסכם ביניהם במסגרת הקשר, כך שח.א. קיבל 40% מן הסכום הכולל אותו קיבל הנאשם.

להלן נפרט את המקרים בהם פעל הנאשם על פי המתווה שתואר לעיל, בהתייחס לעמותות השונות.

**עמותת חסדי שבת**

1. יוסף דויטש (להלן: "דויטש") עומד בראש עמותת "חסדי שבת" העוסקת בעזרה לנזקקים.
2. בשנת 2006, במועד שאינו ידוע במדויק למאשימה, קשרו הנאשם, ח.א. ודויטש קשר, לפיו הנאשם וח.א. כשליחו, יגייסו תורמים שיתרמו לעמותה, זאת תוך שימוש בשמו ובמעמדו של הנאשם כרבה הראשי של ישראל.
3. עוד סיכמו במסגרת הקשר, כי בתמורה לפועלו של הנאשם לגיוס תרומות לעמותה, יעביר דויטש לנאשם אחוזים משמעותיים מכספי התרומות שיקבל כתוצאה מפעולותיהם של הנאשם וח.א.. הנאשם וח.א. פעלו כאמור, והתורמים העלו את תרומתם לעמותה בין היתר בשל המלצתו של הנאשם, כרבה הראשי של ישראל.
4. בכל המקרים שיפורטו במסגרת אישום זה, בהם קיבל הנאשם את חלקו מכספי התרומות, חילק הנאשם את הכספים שקיבל עם ח.א., כך שח.א. קיבל בין 40% מן הסכום הכולל אותו קיבל הנאשם מדויטש.

להלן נפרט את פרטי התרומות שהעבירו תורמים שונים לעמותה וכן את שיעור התשלום שהעביר דויטש לנאשם:

תרומת רועי מור:

1. רועי מור (להלן: "מור") הנו איש עסקים ישראלי השוהה בחו"ל (בעיקר ברוסיה) לצורך עסקיו.
2. בין השנים 2006 ל- 2007, תרם מור לעמותה סכומים שונים. בשנת 2006 תרם מור לעמותה סכום שאינו ידוע למאשימה, מתוכו העביר דויטש לח.א. כשליחו של הנאשם אחוזים משמעותיים, כ - 18,000$.

תרומת בנימין אלג'ם:

1. בנימין אלג'ם (להלן: "אלג'ם"), המתגורר בחו"ל תרם לעמותה סך של 74,000$, בשנת 2006, במועד שאינו ידוע במדויק למאשימה.
2. לאחר קבלת תרומתו של אלג'ם, העביר דויטש לנאשם סכום משמעותי מסך התרומה, כ- 37,000$, בהתאם להסכמה בינו לבין הנאשם וח.א.. דויטש העביר את הכסף במזומן לח.א. כשליחו של הנאשם, במועד שאינו ידוע במדויק למאשימה בסמוך לאחר קבלת התרומה.

תרומת ד"ר בר:

1. ד"ר בר, מתגורר בחו"ל. בתאריך שאינו ידוע למאשימה בין השנים 2006 ל- 2009 הזמין הנאשם את ד"ר בר לביתו לפגישה בה השתתף גם ח.א.. לאחר הפגישה תרם ד"ר בר לעמותה סך של 5,000$.
2. לאחר קבלת תרומתו של ד"ר בר, העביר דויטש לח.א. כשליחו של הנאשם סכום נכבד מסך התרומה, כלומר כ- 2,500$, בהתאם להסכמה בינו לבין הנאשם וח.א..

**עמותת בית התבשיל**

1. שמחה קרקובסקי (להלן: "קרקובסקי") עומד בראש עמותת "בית התבשיל", וכן בראש עמותת "פדות והצלה" (להלן בחלק זה: "העמותה" או "העמותות").
2. הנאשם, ח.א. וקרקובסקי קשרו קשר כמתואר לעיל, לפיו קרקובסקי יעביר אחוזים מסוימים מתרומות שיגויסו לעמותה על ידי הנאשם וח.א.. הנאשם ח.א. וקרקובסקי הסכימו, כי האחרון יעביר לידי ח.א. והנאשם כ – 30% מסך התרומות של תורמים שהופנו על ידם לעמותת "בית התבשיל", וכ - 40% מסך התרומות של תורמים שהופנו על ידם לעמותת "פדות והצלה", הנאשם וח.א. פעלו כמתואר לעיל וגייסו תרומות כפי שיתואר להלן.
3. העברת חלק מכספי התרומות לנאשם ולח.א. המתוארת לעיל, התבצעה בדרך כלל סמוך לחגי תשרי ולפסח. במסגרת החלוקה, ערך ח.א., כשלוחו של הנאשם, את "החשבון" עם קרקובסקי והאחרון העביר לח.א. כשליחו של הנאשם את חלקו על פי המוסכם ביניהם.
4. בכל המקרים בהם קיבל הנאשם את חלקו מכספי התרומות כאמור לעיל, חילק הנאשם את הכספים שקיבל עם ח.א. כמוסכם ביניהם, כך שח.א. קיבל 40% מן הסכום הכולל אותו קיבל הנאשם מקרקובסקי.

להלן נפרט את המקרים בהם העבירו התורמים את תרומתם לעמותה לאחר או בעקבות המלצתו של הנאשם:

תרומת יוסי פריאל:

1. יוסי פריאל (להלן: "פריאל") הנו בעליהן של מספר חברות הפועלות במזרח אירופה, וכן בעלים משותף של מכון דיאליזה בישראל.
2. הנאשם הכיר את פריאל בעת שנכח בחנוכת בית כנסת אותו הקים פריאל בבודפשט בשנת 2004, וכן סידר חופה וקידושין לבנותיו של פריאל, והשתתף בשמחות שונות אליהן הזמינו פריאל.
3. בין השנים 2010 ל- 2013, תרם פריאל לעמותה מידי שנה סכומי כסף שונים בהתאם להמלצת הנאשם וח.א..

להלן פרוט אותן התרומות שתרם פריאל לעמותה:

|  |  |
| --- | --- |
| מועד התרומה | סכום התרומה |
| ביום 26/3/10 | 72,000 ₪  |
| ביום 27/4/11 | 65,106 ₪  |
| עובר ליום 28/3/12 | 1,800 ₪  |
| ביום 13/3/13 | 4,970 יורו |

1. בכל המקרים בהם תרם פריאל לעמותה כמפורט בטבלה לעיל, העביר קרקובסקי לנאשם תשלום בשיעור 30% מסך כל תרומה. קרקובסקי העביר את הכסף לח.א. כשליחו של הנאשם, במועד שאינו ידוע במדויק למאשימה בסמוך לאחר קבלת התרומות.

תרומת סלבה ברשט:

1. במהלך שנת 2007, העביר סלבה ברשט סך של 250,000 ₪ לעמותה, בעקבות המלצת הנאשם וח.א. .
2. לאחר קבלת כספי תרומתו של ברשט, העביר קרקובסקי לח.א. כשליחו של הנאשם תשלום בשיעור 30% מסך התרומה, כלומר כ- 75,000 ₪. קרקובסקי העביר את הכסף לח.א. כשליחו של הנאשם, במועד שאינו ידוע במדויק למאשימה.

תרומתו של ולדימיר סלוצקר:

1. בסמוך ליום 1.4.12, במועד שאינו ידוע במדויק למאשימה, הורה סלוצקר לקונגרס היהודי ברוסיה אשר הוא שימש כנשיאו, להעביר לעמותה סך של 10,000$, כ - 35,000 ₪, בעקבות המלצת הנאשם וח.א.. העברת התרומה בוצעה על ידי עוזרו של סלוצקר.
2. בסמוך לאחר קבלת כספי תרומתו של סלוצקר, העביר קרוקבסקי 30% מסך התרומה לח.א. כשליחו של הנאשם, במועד שאינו ידוע במדויק למאשימה.

תרומתם של ריימונד ואייזיק גינדי:

1. האחים ריימונד ואייזיק גינדי (להלן: "האחים גינדי") מתגוררים בארה"ב ובבעלותם רשת חנויות סנצ'ורי 21, ורשת בתי מלון. הנאשם הכיר את האחים גינדי במהלך ביקוריו בארה"ב במהלך כהונתו כרב הראשי לישראל.
2. במהלך השנים 2011 – 2013 תרמו האחים גינדי מספר פעמים לעמותה וכן לעמותת "פדות והצלה" סך כולל של 30,000$, וזאת לאחר המלצת הנאשם וח.א..
3. בסמוך לאחר קבלת כספי תרומותיהם של האחים גינדי, העביר קרקובסקי 30% מסך התרומות, כלומר כ- 10,000$, לנאשם, זאת בין השנים 2011-2013. קרקובסקי העביר את הכסף לח.א. כשליחו של הנאשם, במועד שאינו ידוע במדויק למאשימה.

תרומתו של מאיר ניגרי:

1. מאיר ניגרי, הנו יהודי עשיר שחי בברזיל, בסאן פאולו (להלן: "ניגרי"). הנאשם הכיר את ניגרי בשנת 2009 לערך. במהלך השנים 2009 – 2013, לאחר המלצת הנאשם וח.א. תרם ניגרי לעמותה מספר פעמים, סך כולל של 40,000$.
2. בסמוך לאחר קבלת כספי תרומותיו של ניגרי, העביר קרקובסקי לנאשם 30% מסך התרומות, כלומר כ- 12,000$ . קרקובסקי העביר את הכסף לח.א. כשליחו של הנאשם, במועד שאינו ידוע במדויק למאשימה.

תרומתו של אולי הרטמן:

1. אולי הרטמן הנו יהודי עשיר, המתגורר בשוויץ (להלן: "הרטמן"). הנאשם הכיר את הרטמן בתאריך שאינו ידוע במדויק למאשימה. במהלך השנים 2008,עד 2013, ולאחר המלצת הנאשם וח.א. תרם הרטמן לעמותה מספר פעמים סך כולל של 12,000 פרנק שוויצרי.
2. בין היתר, תרם הרטמן לעמותה כמפורט לעיל בימים 23.7.09, 10.6.10, 24.2.11, 29.3.12, ו-15.3.13, ובסך הכל 12,000 פרנק שוויצרי.
3. בסמוך לאחר קבלת כספי- תרומותיו של הרטמן, העביר קרקובסקי לח.א. כשליחו של הנאשם 30% מסך התרומה, כלומר כ- 2,400 פרנק במהלך השנים הרלוונטיות.

תרומתו של רועי כץ:

1. רועי כץ, מתגורר בפנמה (להלן: "כץ"). הנאשם הכיר את כץ עת ביקר בפנמה במהלך כהונתו כרב הראשי לישראל. בשנת 2012 לאחר המלצת הרב וח.א. תרם 5,000$.
2. בסמוך לאחר קבלת כספי תרומתו של כץ, העביר קרקובסקי לנאשם 30% מסך התרומות, כלומר 1600$. קרוקבסקי העביר את הכסף לח.א. כשליחו של הנאשם, במועד שאינו ידוע במדויק למאשימה.

תרומתו של ליאוניד נווזלין:

1. ליאוניד נווזלין (להלן: "נווזלין"), הנו איש עסקים בעל הון רב. הנאשם הכיר את נווזלין במהלך שנת 2007. בשנת 2007 פנה ח.א. לנווזלין כשליחו של הנאשם והמליץ לו לתרום לעמותה. באותה שנה תרם נווזלין לעמותה 105,000 ₪.
2. בסמוך לאחר קבלת כספי תרומתו של נווזלין, העביר קרקובסקי לנאשם 30% מסך התרומה, כלומר כ- 31,500 ₪. קרוקבסקי העביר את הכסף לח.א. כשליחו של הנאשם, במועד שאינו ידוע במדויק למאשימה.

תרומתו של רועי מור:

1. רועי מור הינו איש עסקים ישראלי השוהה בחו"ל לצורך עסקיו. בשנת 2007 בעקבות המלצתם של הנאשם וח.א., תרם מור לעמותה 75,521.36 ₪.
2. לאחר קבלת כספי תרומתו של מור, העביר קרקובסקי לנאשם 30% מסך התרומה, כלומר כ- 22,500 ₪. קרקובסקי העביר את הכסף לח.א. כשליחו של הנאשם, במועד שאינו ידוע במדויק למאשימה.

**עמותת כרמי העיר**

1. יהודה אזרד (להלן: "אזרד") עומד בראש עמותת "כרמי העיר" (להלן בחלק זה: "העמותה") העוסקת בסיוע למשפחות נזקקות. שלומי אטיאס (להלן: "אטיאס") הנו ידידו של אזרד.
2. במהלך שנת 2012, במועד שאינו ידוע במדויק למאשימה, ערך אטיאס היכרות בין הנאשם לבין אזרד.
3. במסגרת אותה היכרות, קשרו אזרד, הנאשם וח.א. קשר, לפיו הנאשם יסייע בגיוס התרומות לעמותה תוך שימוש בשמו ובמעמדו כרבה הראשי של ישראל, ובתמורה אזרד יעביר לנאשם אחוזים מסוימים מהתרומות שיגויסו. השלושה נדברו ביניהם כי ייסעו יחדיו לניו יורק, ארה"ב, לגייס תרומות לעמותה בקרב הקהילה החלבית בשכונת "פלטבוש" (להלן: "הקשר"). הנאשם ביקש כי ח.א. יסכם את פרטי הנסיעה ותנאיה עם אזרד.
4. לבקשת הנאשם, נפגש ח.א. עם אזרד בירושלים. השניים סיכמו ביניהם, כי אזרד ישלם לנאשם סכום בשיעור שבין 30% ל- 25% מסך כל התרומות, בעד פעולותיו של הנאשם בגיוס התרומות מבני הקהילה. פרטי הקשר דווחו לנאשם והיו על דעתו.
5. במועד שאינו ידוע במדויק למאשימה, לפני חג הפסח, בתחילת שנת 2013, נסעו הנאשם, ח.א., אזרד ואטיאס לניו יורק, לשכונת "פלטבוש".
6. באותה נסיעה, במהלך שבת אחת, ביקר הנאשם בחמישה בתי כנסת שונים, בהם הציג בפני תורמים פוטנציאליים את העמותה, נאם ודיבר בשבחה. לאחר הביקור גויסו לעמותה תרומות בסכום שאינו ידוע למאשימה.
7. לאחר שובו של הנאשם ארצה, במועד שאינו ידוע במדויק למאשימה, העביר אזרד 25,000$ לח.א. כשליחו של הנאשם, בהתאם לפרטי הקשר.
8. הנאשם חלק את הכספים שקיבל עם ח.א., כך שח.א. קיבל 40% מן הסכום האמור.

**עמותת בעלז**

1. יחיאל הירש (להלן: "הירש") הינו חסיד בעלז וקשור ל"עמותת בעלז" (להלן בחלק זה: "העמותה").
2. בין ח.א. להירש נוצר קשר, במסגרתו ביקש הירש מח.א. שיסייע לו בגיוס תורמים לעמותה. בשלב כלשהו, במועד שאינו ידוע במדויק למאשימה, סיכמו ח.א. והירש כי הירש יעביר לידי ח.א. כ- 50% מסך כל תרומה שיגייס ח.א..
3. בעקבות היכרותו של הנאשם עם ניגרי, ובעקבות פנייתו של הירש אל ח.א., פנה ח.א. כשליחו של הנאשם לניגרי וביקש ממנו לתרום לעמותה.
4. לאחר פנייתו של ח.א. כשליחו של הנאשם אל ניגרי, תרם ניגרי לעמותה במהלך השנים 2011-2013, בסך הכול 30,000$, בשלוש הזדמנויות שונות שבכל אחת מהן תרם 10,000$. ח.א. דיווח לנאשם אודות תרומותיו של ניגרי.
5. לאחר שהתקבלה כל תרומה, העביר הירש לח.א. מחצית ממנה, כלומר 5,000$ בכל פעם. ח.א. העביר את הכסף לנאשם, והנאשם חלק את הכספים שקיבל עם ח.א., כך שח.א. קיבל 40% מן הסכומים האמורים.

**עמותת מרפ"ד סביון**

1. שמואל ברודמן (להלן: "ברודמן") עומד בראש עמותת "מרפ"ד סביון" – המרכז הפדגוגי ללימודי יהדות, סביון (להלן בחלק זה: "העמותה").
2. בתקופה הרלוונטית לכתב האישום, קשרו ברודמן וח.א. כשליחו של הנאשם קשר כמתואר לעיל, לפיו ח.א. יגייס תרומות לטובת העמותה, וברודמן יעביר לידי הנאשם וח.א. אחוזים מן התרומה שיגייסו.
3. במועד שאינו ידוע במדויק למאשימה, לאחר שהנאשם וח.א. המליצו להם לתרום לעמותה, תרמו בני משפחת גינדי לעמותה סך של 7,500$. לאחר מכן, העביר ברודמן לח.א. כשליחו של הנאשם 2,500$. ח.א. העביר את הכסף לנאשם, וזה חילק אותו עם ח.א., כך שח.א. קיבל 40% מן הסכום האמור.
4. בשנת 2012 במועד שאינו ידוע במדויק למאשימה, לאחר שהנאשם וח.א. המליצו לתרום לעמותה, תרמו בני משפחת גינדי לעמותה סך של 5,000$ נוספים. לאחר מכן, העביר ברודמן לח.א. כשליחו של הנאשם 1,500$. ח.א. העביר את הכסף לנאשם, וזה חילק אותו עם ח.א., כך שח.א. קיבל 40% מן הסכום האמור.

**פרשת משה פנחס פרץ**

1. משה פנחס פרץ (להלן בחלק זה: "פרץ") הציג עצמו בפני ח.א. כעומד בראש עמותת צדקה (להלן בחלק זה: "הארגון").
2. בתקופה הרלוונטית לכתב האישום, בין השנים 2010-2011, קשרו פרץ וח.א. כשליחו של הנאשם קשר כמתואר לעיל, לפיו ח.א. יגייס תרומות לטובת הארגון, ופרץ יעביר לידי הנאשם וח.א. אחוזים משמעותיים מן התרומה שיגייסו.
3. במסגרת הקשר ולשם קידומו הפנו הנאשם וח.א. תורמים לארגון. להלן נפרט את המקרים בהם העבירו התורמים את תרומתם לארגון.

תרומתם של אלכסנדר ואלה משקביץ:

1. במועד שאינו ידוע במדויק למאשימה, בסמוך לחג הפסח בשנת 2013, במסגרת הקשר ולשם קידומו, המליץ הנאשם לאלכסנדר משקביץ ולבני משפחת משקביץ לתרום לעמותה.
2. בסמוך לכך, תרמו בני משפחת משקביץ לעמותה סך של 50,000$, מתוכם העביר פרץ לח.א. כשליחו של הנאשם 36,000$. ח.א. העביר את הכסף לנאשם, וזה חילק אותו עם ח.א., כך שח.א. קיבל 40% מן הסכום האמור.

תרומתו של רועי כץ:

1. במועד שאינו ידוע במדויק למאשימה, בסמוך לחג הפסח בשנת 2013, המליץ ח.א. כשליחו של הנאשם לרועי כץ לתרום לעמותה.
2. בסמוך למתואר, תרם כץ לארגון 5,000$, מתוכם העביר פרץ לח.א. כשליחו של הנאשם כ- 4,000$ מהסכום. ח.א. העביר את הכסף לידי הנאשם וזה חילק אותו עם ח.א., כך שח.א. קיבל 40% מן הסכום האמור.

תרומתם של ריימונד ואייזיק גינדי:

1. במועד שאינו ידוע במדויק למאשימה, במהלך השנים 2012 – 2013 תרמו האחים גינדי לארגון 3,600$, וזאת לאחר שהנאשם וח.א. המליצו על כך בפניהם.
2. בסמוך לאחר קבלת כספי התרומה של האחים גינדי, העביר פרץ כ- 2,800$ מן הסכום לח.א. כשליחו של הנאשם. ח.א. העביר את הכסף לידי הנאשם וזה חילק אותו עם ח.א., כך שח.א. קיבל 40% מן הסכום האמור.
3. במעשיו אלו המפורטים באישום מס' 2, לקח הנאשם שוחד מבעלי התפקידים בעמותות בעד פעולות הקשורות בתפקידו**.**

**הוראות החיקוק בגינן מואשם הנאשם:**

לקיחת שוחד – עבירה לפי סעיף 290 לחוק. (מספר רב של עבירות)

**אישום מס' 3**

**העובדות:**

1. במהלך התקופה הרלבנטית לכתב האישום, קיבל הנאשם לכיסו הפרטי סכומי כסף משמעותיים מאנשים פרטיים (להלן: "טובות הנאה").
2. טובות הנאה אלה קיבל הנאשם, באמצעות ח.א. שליחו, בעד פעולות הקשורות בתפקידו כרב הראשי לישראל. פעולות אלו עשה הנאשם, במסגרת אירועים פרטיים, במסגרת אירועים של נותני טובות ההנאה וכן בהזדמנויות אחרות.

טובת הנאה שנתקבלו מאת גיה רוקטשווילי:

1. גיה רוקטשווילי (להלן: "גיה") הינו יהודי עשיר המתגורר בחו"ל, וחברו הטוב של יוסקה ממיסתתלוב. בין הנאשם לגיה אין הכרות קודמת.
2. במהלך חודש ספטמבר שנת 2012, במועד שאינו ידוע במדויק למאשימה, נפטרה אימו של גיה וישיבת השבעה התקיימה באשדוד.
3. בסיום השבעה התקיימה סעודה לזיכרה של אימו של גיה בבית כנסת באשדוד. ממיסתתלוב הזמין את הנאשם להשתתף בסעודה, מכוח היכרותם ובשל תפקידו כרב הראשי לישראל.
4. הנאשם וח.א. הגיעו לסעודה ופגשו בה את ממיסתתלוב. בסיום הסעודה הנאשם, מסר ממיסתתלוב לנאשם ולח.א. מעטפה בשמו של גיה, ובה 5,000 ₪, אשר ניתנו לנאשם בעד השתתפותו בסעודה.

טובות הנאה שנתקבלו מאת רונלאד איזייב:

1. במהלך שנות ה – 90 הכיר הנאשם את רונאלד איזייב (להלן: "איזייב"). בשל היכרותם ערך הנאשם את טקס החופה והקידושין של איזייב עם רעייתו.
2. בשנת 2010 או 2011, בתאריך שאינו ידוע במדויק למאשימה, נערך טקס הכנסת ספר תורה, אותו תרם איזייב, בבית הכנסת של הרב גאגולה, רב העדה הגרוזינית באשדוד (להלן: "הטקס"). לבקשתו של איזייב הזמין הרב גאגולה את הנאשם, במסגרת תפקידו כרב הראשי לישראל, לטקס.
3. לאחר סיום הטקס אירח הרב גאגולה את הנוכחים לסעודת מצווה בביתו. בסעודה נכחו הנאשם, ח.א. ואיזייב. לאחר הסעודה, אמר איזייב לנאשם שברצונו לתת לו מתנה.
4. מספר ימים לאחר מכן העביר ח.א. לאזייב בהנחיית הנאשם פרטי חשבון נש"מ, והאחרון העביר לאותו חשבון נש"מ 18,000$ בעד השתתפותו של הנאשם בטקס. ח.א. כשליחו של הנאשם, משך את הסכום מנש"מ והעבירו לנאשם. הנאשם חילק את הכסף שקיבל עם ח.א., כך שח.א. קיבל 40% מן הסכום האמור.
5. במהלך שנת 2013 הזמין איזייב את הנאשם לאירוע בת המצווה לכבוד בתו שנערך במוסקבה (להלן: "האירוע"). לאירוע הגיעו הנאשם וח.א. ובנות זוגם וזאת במימונו של אזייב.
6. למחרת האירוע שאל איזייב את ח.א. איך יוכל לגמול לנאשם בעד הגעתו לאירוע. הנאשם השיב לאיזייב כי הוא זקוק למימון סרט תדמית שנערך עבורו, בשיעור 50,000$.
7. כשבוע לאחר האירוע, על פי הוראתו של איזייב, הועברו לנאשם 50,000$. הכסף הועבר לידי ח.א. כשליחו של הנאשם, באמצעות נש"מ.
8. ח.א. כשליחו של הנאשם משך את הכספים, השתמש בחלקם למימון הסרט, ובחלקם לצרכיו הפרטיים של הנאשם וחלק נוסף חילק הנאשם בינו ובין ח.א..

טובות הנאה שניתנו מאת אלכסנדר משקביץ:

1. כאמור, בין הנאשם ובין אלכסנדר משקביץ (להלן: "משקביץ") קיימת הכרות רבת שנים החל משנת 2003.
2. החל משנת 2003, במספר הזדמנויות, התקיימו כנסי ראשי הדתות בקזחסטאן (להלן: "הכנסים"). משקביץ אשר נטל חלק בארגון הכנסים, נהג להזמין אליהם את הנאשם בהיותו הרב הראשי לישראל.
3. במהלך שנת 2012 התקיימה חתונת ביתו של משקביץ בצרפת (להלן: "החתונה"). באירוע נכחו הנאשם, ח.א. ונשותיהם. הנאשם סידר את טקס החופה והקידושין.
4. בגין השתתפותו של הנאשם בחתונה, קיבל הנאשם ממשקביץ 100,000 דולר.
5. את הכספים המוזכרים העביר משקביץ לנאשם באמצעות עוזרו, יוני בן דור, אשר הפקיד את הכספים בנש"מ. ח.א., כשליחו של הנאשם, משך את הכסף מנש"מ, העבירו לנאשם וזה חילק את הכסף עם ח.א. כך שח.א. קיבל 40% מן הסכום האמור.

טובות הנאה שניתנו לחתונת הבן:

1. בחודש יולי 2010 התקיימה חתונת בנו של הנאשם, מרדכי מצגר. לחתונה הוזמנו שני אורחים אמידים.
2. הנאשם קיבל משני אורחים אלה טובת הנאה אשר ניתנה כמתנה לכבוד חתונת בנו, בסכום שלא פחת מ- 100,000 דולר מכל אחד משני אורחים אלה, וזאת בעד פעולות שעשה ושעתיד היה לעשות הקשורות בתפקידו כרב הראשי לישראל.

טובות הנאה שניתנו מאת אלכסנדר ברונשטיין:

1. במהלך שנת 2005 הכיר הנאשם את אלכסנדר ברונשטיין (להלן: "ברונשטיין"). בשנת 2008 העביר ברונשטיין לנאשם באמצעות ח.א. כשליחו, כ- 70,000$ בהפקדה לנש"מ וזאת עבור רכישת ספר תורה אישי שישמש את הנאשם, בהיותו רבה הראשי של ישראל, בנסיעותיו לחו"ל.
2. ח.א. משך את הכסף מהנש"מ בידיעתו ובהנחייתו של הנאשם, ורכש באמצעות הכסף ספר תורה בסך 35,000$, את יתרת הכסף העביר ח.א. לנאשם והאחרון נטל את הסכום והפריש אחוז מסוים מתוכו ונתנו לח.א..
3. במהלך שנת 2011 ביקש ברונשטיין מהנאשם בהיותו רבה הראשי של ישראל לערוך לבנו טקס "חלאקה" בביתו של הנאשם. הנאשם נעתר לבקשה וערך את הטקס לבנו של ברונשטיין. לאחר הטקס נתן ברונשטיין לנאשם טובת הנאה עבור חלקו בטקס, כ – 30,000$, והנאשם הפריש לח.א. 40% עבור חלקו.

טובות הנאשם שניתנו מאת אלכסנדר גרנובסקי:

1. אלכסנדר גרנובסקי (להלן: "גרנובסקי"), מראשי הקהילה היהודית באודסה אוקראינה, הנו מכרו של הנאשם והאחרון סידר לו חופה וקידושין באודסה לפני מספר שנים.
2. במהלך שנת 2012 הוזמן הנאשם, בהיותו רבה הראשי של ישראל, למסיבת יום ההולדת ה – 40 של גרנובסקי. הנאשם השתתף במסיבה וגרנובסקי ביקש להעביר לו 25,000$ בעד נוכחותו באירוע.
3. גרנובסקי העביר לנאשם את הסכום האמור לאחר 14.11.12, בשני תשלומים, באמצעות אחר לידיו של ח.א. עבור הנאשם. ח.א. העביר את הכסף לנאשם והאחרון חלק עם ח.א. את הסכום בשיעור שאינו ידוע במדויק למאשימה.
4. במעשיו אלו המתוארים באישום מס' 3, לקח הנאשם שוחד בעד פעולות הקשורות בתפקידו.

**הוראת החיקוק בגינה מואשם הנאשם:**

לקיחת שוחד – עבירה לפי סעיף 290 לחוק. (ריבוי עבירות)

**אישום מס' 4**

1. בתקופה הרלוונטית לכתב האישום גייסו הנאשם וח.א. תרומות למוסד תורני (להלן "המוסד").
2. בין יתר התורמים שגייסו הנאשם וח.א. למוסד היה יוסקה ממיסתתלוב שבינו לבין הנאשם קיימת היכרות רבת שנים.
3. ביום 2.10.12 התרים ח.א. כשליחו של הנאשם את ממיסתתלוב בסכום מסוים עבור המוסד מבלי לעדכנו כי הנאשם וח.א. נוטלים לעצמם סכום של 25,000 $.
4. בסמוך לאחר קבלת הכסף ממיסתתלוב, מסר ח.א. את הכסף לנאשם, וזה האחרון נטל את הכסף והתחלק בו עם ח.א., ולא העבירו כתרומה למוסד.
5. במעשיו אלו המפורטים באישום מס' 4, קיבל הנאשם דבר במרמה.

**הוראת החיקוק בגינה מואשם הנאשם:**

קבלת דבר במרמה – עבירה לפי סעיף 415 לחוק

**אישום מס' 5**

**העובדות:**

1. במהלך השנים הרלוונטיות לכתב האישום נהג הנאשם לדווח לרשויות המס על הכנסותיו באמצעות דו"חות שנתיים אותם הכין רואה חשבון מטעמו (להלן: "הדו"חות השנתיים").
2. במהלך כהונתו כרב הראשי, נהג הנאשם שלא להעביר לרואה החשבון שלו את הנתונים אודות הכנסותיו מן העבירות שביצע כמתואר בארבעת האישומים הראשונים בכתב אישום זה, הכנסות שלא הפקיד אותן לחשבונו. את הכול עשה הנאשם במזיד ומתוך כוונה להעלים הכנסות.
3. כתוצאה מהאמור, במועדים הרלוונטיים לכתב האישום, הגיש הנאשם דו"חות לשלטונות מס הכנסה, וזאת ביודעו כי הדו"חות נערכו בהסתמך על דיווחים חלקיים אשר אינם מלמדים על מלוא הכנסותיו.
4. הנאשם לא דיווח על הכנסות בסכום כולל של כ- 3,000,000 ₪, כמתואר בטבלה לקמן:

|  |  |
| --- | --- |
| שנת המס | סך כל ההכנסה שלא דווחה לשנת המס כעולה מאישומים 1- 4 |
| 2010 | 1,132,839.6 ₪  |
| 2011 | 126,011.2 ₪  |
| 2012 | 885,661.876 ₪  |
| 2013 | 387,270.72 ₪ |

1. במעשיו אלו המתוארים באישום מס' 5, במזיד ובכוונה להתחמק ממס, השמיט הנאשם מתוך דו"חות שנערכו עפ"י פקודת מס ההכנסה, את ההכנסות המפורטות לעיל, הכנסות שהיה עליו לכלול בדו"חות. כן השתמש הנאשם בכל מרמה, ערמה או תחבולה בכוונה להתחמק ממס.

**הוראות החיקוק בגינן מאשם הנאשם:**

1. סעיף 220 (1) לפקודת מס הכנסה (נוסח חדש) התשכ"א- 1961 (להלן: "הפקודה") (8 עבירות)
2. סעיף 220 (5) לפקודה. (8 עבירות)

**אישום מס' 6**

**העובדות:**

1. בימים שבין 27.9.13 ל – 3.10.13 ישב הנאשם שבעה אחרי אמו ז"ל, ברחוב מארק שאגאל 13 בחיפה. ביום 30.9.13 בשעה 13:00 לערך, הגיע ח.א. לבקר את הנאשם ביקור תנחומים. במהלך הביקור פנה הנאשם לח.א. וביקש לשוחח איתו ביחידות.
2. הנאשם וח.א. פרשו מקהל המנחמים, ואז פנה הנאשם לח.א. והפציר בו לדבוק בגרסה לפיה הנאשם לא ביצע כל עבירה בכוונה להכשיל את ההליך.
3. ביום 8.10.13 בשעה 09:00 לערך, הגיע ח.א. לבקר את הנאשם בביתו ברחוב דוד המלך בתל אביב. במהלך הביקור ביקש הנאשם מח.א. לשוחח איתו במקום מבודד בדירה. הנאשם וח.א. פנו לחדר מבודד ושם הפציר הנאשם בח.א. עשרות פעמים, כי ימשיך "לשמור" עליו ולהגן עליו במסגרת החקירה.
4. הנאשם ביקש מח.א. כי ימשיך להציג גרסה שקרית לפיה הנאשם לא ביצע את העבירות המיוחסות לו, בכוונה להכשיל את ההליך. הנאשם אף הציע לח.א. כי לכשיוזמן לחקירה ישיב לחוקריו תשובות כזב במענה לשאלות שיוצגו לו.
5. במעשיו המתוארים לעיל ביקש הנאשם להכשיל את ההליך השיפוטי שנוהל נגדו.

**הוראת החיקוק בגינן מואשם הנאשם:**

 שיבוש מהלכי משפט – עבירה לפי סעיף 244 לחוק.

**בקשת חילוט**

**בית המשפט הנכבד יתבקש לעשות שימוש בסמכותו לפי סעיף 297(א)(1) לחוק העונשין התשל"ז - 1977 ולהורות על חילוט הנכסים הבאים:**

1. נכס מקרקעין – גוש 29936/71/29, ברח' מנחם ברש רועי 10,12,14,16, ירושלים, ע"ש מרדכי מצגר.
2. הכספים אשר נתפסו מהנאשם, והמופקדים בחשבון המשטרה בבנק הדואר שמספרו, 247092

**הנאשם מסכים כי נכס מספר 1 ונכס מס' 2 לעיל הינם מה שבא במקום השוחד המפורט בכתב אישום זה, זאת כאמור בסעיף 297(א)(1) לחוק העונשין, התשל"ז- 1977.**

הודעה לנאשם

הנאשם יכול לבקש שימונה לו סנגור ציבורי אם מתקיים בו אחד מהתנאים לזכאות נאשם לייצוג המנויים בסעיף 18(א) לחוק הסנגוריה הציבורית, תשנ"ו – 1995.

הודעה לבית-המשפט בהתאם להוראת סעיף 15א'(א) לחוק סדר הדין הפלילי [ נוסח משולב] התשמ"ב – 1982

המאשימה מודיעה בזאת, כי קיימת אפשרות לפיה יתבקש בית המשפט להטיל על הנאשם עונש מאסר בפועל, אם יורשע בתיק זה.

 דניאל ויטמן, עו"ד אילה גלברד- יעקב, עו"ד

משנה לפרקליטת מחוז ירושלים – פלילי סגן בכיר א' בפרקליטות מחוז ירושלים – פלילי